अधिकारियों पर सख्त हुईं ममता
Home>> Breaking News>>अधिकारियों पर सख्त हुईं ममता
कोलकाता। पंचायत चुनाव से पहले जिला दौरे पर निकली मुख्यमंत्री सह तृणमूल सुप्रीमो ममता बनर्जी ने अधिकारियों को एक बार फिर फटकार लगाई है। उन्होंने साफ निर्देश देते हुए कहा है कि लोगों से जुड़े हरेक काम को समय पर हर हाल में पूरा करना होगा ताकि लोगों को किसी भी तरह से परेशानी ना हो। इसके साथ ही दामोदर घाटी निगम (डीवीसी) के मुख्यालय को पश्चिम बंगाल से बाहर ले जाने की केंद्र की योजना से जुड़ी खबरों के बीच मुख्यमंत्री ममता बनर्जी ने नरेंद्र मोदी सरकार पर निशाना साधा है। उन्होंने यह कहते हुए निशाना साधा कि वह सूबे के खिलाफ साजिश रच रहे हैं।
ममता ने कहा कि राज्य केंद्र के इस कदम के खिलाफ विरोध दर्ज करते हुए केंद्र को कड़े शब्दों में पत्र लिखेगा। उन्होंने कहा, ‘मैंने मुख्य सचिव को कड़े शब्दों में पत्र लिखने को कहा है।’ मुख्यमंत्री ने रेलवे वैगन का विनिर्माण करने वाली सार्वजनिक क्षेत्र की कंपनी बर्न स्टैंडर्ड को बंद करने सहित केंद्र सरकार की कुछ कदमों से जुड़ी खबरों की भी आलोचना की। ममता ने कहा कि केंद्र राज्य को वंचित बनाना चाहता है और यह उसकी साजिश है। राज्य सचिवालय नवान्न के हवाले से बताया गया है कि ममता बनर्जी के निर्देश पर केंद्र सरकार को चिट्ठी लिख कर विरोध जताया गया है।